《丹青引为朱二文晖题真》
明代·陈子升

芙蓉侧理莹鹅毛，翡翠回波濯兔毫。画成如玉应名玠，不觌甄兔讶姓曹。

拂石有声聆泗磬，种兰将采问湘皋。名士何妨矜独立，画师惟肖羡同袍。

同袍袍色华春草，同心心结娇文褓。待聘逢君席上珍，迷邦笑我怀其宝。

怀宝席珍从屈伸，光仪物色总传神。扇中鸾影秦王女，阁上麟图汉代臣。

臣是素丝还绣像，女贻彤管用书绅。奇字近耽扬子宅，微辞回动宋家邻。

宋邻扬宅才情出，花屿芗林保昭质。谁复罗胸有众星，谁能晞发临初日。

养德曾如纪渻鸡，植根肯变淮南橘。风流将尔乐衡门，年少何从奏宣室。

宣室兰台意不忘，琅玕绕屋坐江乡。千秋必向青云附，什袭还看宝轴装。

作者简介：（1614—1673）明末清初广东南海人，字乔生。陈子壮弟。明诸生。南明永历时任兵科右给事中，广东陷落后，流亡山泽间。工诗善琴。有《中洲草堂遗集》。